Komission asetus (Euratom) N:o 1352/2003, annettu 23 päivänä heinäkuuta 2003, Euroopan atomienergiayhteisön perustamissopimuksen 41 artiklassa tarkoitettujen tietojen antamiseen sovellettavista menettelyistä annetun asetuksen (EY) N:o 1209/2000 muuttamisesta



Virallinen lehti nro L 192 , 31/07/2003 s. 0015 - 0017



Komission asetus (Euratom) N:o 1352/2003, annettu 23 päivänä heinäkuuta 2003, Euroopan atomienergiayhteisön perustamissopimuksen 41 artiklassa tarkoitettujen tietojen antamiseen sovellettavista menettelyistä annetun asetuksen (EY) N:o 1209/2000 muuttamisesta EUROOPAN YHTEISÖJEN KOMISSIO, joka ottaa huomioon Euroopan atomienergiayhteisön perustamissopimuksen ja erityisesti sen 41-44 artiklan, ottaa huomioon Euroopan atomienergiayhteisön perustamissopimuksen 41 artiklan mukaisesti komissiolle tiedoksi annettavien investointihankkeiden määrittelystä 2 päivänä joulukuuta 1999 annetun neuvoston asetuksen (Euratom) N:o 2587/1999(1), sekä katsoo seuraavaa: (1) Avoimuuden ja oikeusvarmuuden lisäämiseksi on tarpeen lujittaa nykyisiä sääntöjä ja virallistaa nykyisiä käytäntöjä, joita komissio soveltaa tukiessaan ja käsitellessään Euratomin perustamissopimuksen tavoitteisiin liittyviä investointihankkeita. (2) Neuvoston asetuksessa (Euratom) N:o 2587/1999 säädettyjen perusteiden mukaisista uusiin laitoksiin sekä laitosten korvaamiseen tai muuntamiseen liittyvistä investointihankkeista olisi tehtävä komissiolle ilmoitus lomakkeella, joka voidaan lähettää joko paperilla tai sähköisessä muodossa. Oikeusvarmuuden vuoksi ilmoituksen tehneen henkilön tai yrityksen on saatava vahvistus siitä, että komissio on vastaanottanut ilmoituksen. (3) Ajanjaksoksi, jonka kuluessa komission on tutkittava ja käsiteltävä investointihankkeita ja vahvistettava niitä koskevat näkökantansa Euratomin perustamissopimuksen 43 artiklan mukaisesti, olisi vahvistettava kaksi kuukautta täydellisen ilmoituksen vastaanottamisesta. Komission olisi toimitettava kolmansien esittämät huomautukset asianomaiselle henkilölle tai yritykselle huomautuksia varten. Oikeusvarmuuden vuoksi tämän tutkimisen ja käsittelyn olisi päätyttävä Euratomin perustamissopimuksen 124 artiklan mukaiseen suositukseen. (4) Jos komissio alustavan tutkimisen pohjalta päättelee, että on olemassa epäilyjä Euratomin perustamissopimuksen tavoitteista asetuksen (Euratom) N:o 2587/1999 valossa, olisi käynnistettävä yksityiskohtainen tutkimis- ja käsittelymenettely, jotta komissio voisi koota kaikki Euratomin perustamissopimuksessa sille määrättyjen tehtävien suorittamisessa tarvittavat tiedot ja jotta asianomaiset henkilöt ja yritykset voisivat esittää huomautuksensa. (5) Otettuaan huomioon asianomaisten henkilöiden tai yritysten huomautukset komissio päättää asian tutkimisen antamalla suosituksen heti, kun epäilyt on poistettu. (6) Ydinenergia-alan investointien yhteensovittamiseksi on tarpeen valvoa tarkkaan toimenpiteitä, joita asianomaiset henkilöt ja yritykset lopulta toteuttavat komission antamien suositusten mukaisesti. (7) Sen varmistamiseksi, että Euratomin perustamissopimuksen määräyksiä tosiasiallisesti sovelletaan oikein, komission olisi voitava peruuttaa suosituksensa, jos se on perustunut virheellisiin tietoihin. (8) Yleisölle on tarpeen antaa investointihankkeita koskevia tietoja, mutta myös Euratomin perustamissopimuksen 44 artiklan mukaista jäsenvaltioiden, henkilöiden ja yritysten suostumusta koskevaa periaatetta on noudatettava. Avoimuuden ja oikeusvarmuuden vuoksi on aiheellista julkistaa kaikki investointihankkeet ja annetut suositukset. Komission olisi julkaistava vuosikertomus annettujen suositusten täytäntöönpanosta sekä erityistoimista, joita asianomaiset henkilöt ja yritykset ovat toteuttaneet komission esittämien näkökantojen johdosta. (9) Jos nämä investoinnit eivät ole tarpeellisia Euratomin perustamissopimuksen tavoitteiden kannalta tai jos ne ylittävät nämä tavoitteet tai jos niiden julkinen rahoitus vääristää tai uhkaa vääristää kilpailua sisämarkkinoilla, tämä asetus ei rajoita EY:n perustamissopimuksen soveltamista. (10) Sen vuoksi komission asetusta (EY) N:o 1209/2000(2) olisi muutettava vastaavasti, ON ANTANUT TÄMÄN ASETUKSEN: 1 artikla Muutetaan asetus (EY) N:o 1209/2000 seuraavasti: 1) Korvataan asetuksen nimi seuraavasti: "Komission asetus (Euratom) N:o 1209/2000, annettu 8 päivänä kesäkuuta 2000, Euratomin perustamissopimuksen 41 artiklassa tarkoitettujen tietojen tutkimiseen sovellettavista menettelyistä". 2) Korvataan 1 artikla seuraavasti: " 1 artikla 1. Investointihankkeista, jotka koskevat uusia laitoksia, laitosten korvaamista tai niiden muuntamista ja jotka ovat lajiltaan ja laajuudeltaan asetuksessa (Euratom) N:o 2587/1999 säädetyn kaltaisia, on ilmoitettava komissiolle tämän asetuksen liitteessä olevalla lomakkeella. Lomake voidaan jättää paperilla tai sähköisesti. 2. Komissio tiedottaa viipymättä asianomaisille henkilöille tai yrityksille ilmoituksen vastaanottamisesta.". 3) Lisätään 3 a-3 f artikla seuraavasti: " 3 a artikla 1. Komissio tutkii ilmoituksen heti sen saatuaan. Komissio ilmaisee näkökantansa suosituksena. 2. Jos komissio asiaa tutkittuaan toteaa, että ilmoitettu investointihanke ei herätä Euratomin perustamissopimuksen tavoitteisiin ja sen noudattamiseen liittyviä epäilyjä, se kirjaa päätelmänsä ja ilmaisee näkökantansa antamalla suosituksen asianomaisille henkilöille, yrityksille ja jäsenvaltioille. 3. Jos komissio asiaa tutkittuaan toteaa, että ilmoitettu investointihanke herättää Euratomin perustamissopimuksen tavoitteisiin ja noudattamiseen liittyviä epäilyjä, se käynnistää yksityiskohtaisen tutkimismenettelyn, jossa kaikki Euratomin perustamissopimuksen tavoitteisiin liittyvät investointihankkeen yksityiskohdat käsitellään tarkoin. 4. Edellä 2 kohdan mukainen suositus on annettava ja 3 kohdassa mainittu yksityiskohtainen tutkimismenettely on aloitettava kahden kuukauden kuluessa. Kyseinen ajanjakso alkaa tämän asetuksen ja asetuksen (Euratom) N:o 2587/1999 mukaisen täydellisen ilmoituksen vastaanottopäivää seuraavasta päivästä. Ilmoitusta pidetään täydellisenä, jos komissio ei pyydä täydentäviä tietoja kahden kuukauden kuluessa sen vastaanottamisesta tai muun pyydetyn lisätiedon vastaanottamisesta. 5. Jos komissio ei ole antanut 2 kohdan mukaista suositusta tai toiminut 4 kohdassa säädetyn ajanjakson puitteissa, investointihanketta pidetään Euratomin perustamissopimuksen tavoitteiden ja määräysten mukaisena. 3 b artikla 1. Jos komissio katsoo, että tiedot, jotka asianomainen henkilö tai yritys antaa ilmoitetusta investointihankkeesta, ovat puutteelliset, se pyytää kaikki tarvittavat tiedot. Kun asianomainen henkilö tai yritys vastaa tällaiseen pyyntöön, komissio ilmoittaa henkilölle tai yritykselle vastauksen vastaanottamisesta. 2. Jos asianomainen henkilö tai yritys ei anna pyydettyjä tietoja komission vahvistaman ajanjakson kuluessa tai jos se antaa puutteelliset tiedot, komissio lähettää muistutuksen, jossa se vahvistaa sopivan lisäajan, jonka kuluessa tiedot on annettava. 3 c artikla 1. Käynnistäessään yksityiskohtaisen tutkimismenettelyn komissio esittää olennaisista tosiseikoista ja oikeudellisista seikoista tiivistelmän, johon sisältyy komission alustava arvio investointihankkeesta suhteessa Euratomin perustamissopimuksen määräyksiin ja tavoitteisiin sekä asetukseen (Euratom) N:o 2587/1999. Komissio pyytää asianomaisia henkilöitä ja yrityksiä toimittamaan huomautuksensa ja käsittelemään asiaa edelleen komission kanssa määrättynä ajanjaksona, joka tavanomaisissa olosuhteissa ei saa ylittää kahta kuukautta. 2. On suositeltavaa, että asianomainen henkilö tai yritys ei käynnistä investointihanketta ennen kuin komissio on antanut kyseisestä hankkeesta suosituksensa Euratomin perustamissopimuksen tavoitteiden ja määräysten sekä 3 a artiklan 5 kohdan mukaisesti. 3 d artikla 1. Jos komissio toteaa asianomaisen henkilön tai yrityksen kanssa toteutetun käsittelyn ja/tai tehtyjen muutosten jälkeen, että investointihanke on Euratomin perustamissopimuksen tavoitteiden ja määräysten mukainen, se ilmaisee näkökantansa antamalla asianomaisille henkilöille, yrityksille ja jäsenvaltiolle suosituksen. 2. Jos komissio toteaa asianomaisen henkilön tai yrityksen kanssa toteutetun käsittelyn ja/tai tehtyjen muutosten jälkeen, että investointihanke ei ole Euratomin perustamissopimuksen tavoitteiden ja määräysten mukainen, se ilmaisee näkökantansa antamalla asianomaisille henkilöille, yrityksille ja jäsenvaltiolle suosituksen. 3. Edellä 1 ja 2 kohdan mukainen näkökanta ilmaistaan heti, kun 3 a artiklan 3 kohdassa tarkoitetut epäilyt on poistettu. Komission on pyrittävä mahdollisuuksien mukaan antamaan suositus kuuden kuukauden kuluessa yksityiskohtaisen tutkimismenettelyn käynnistämisestä. 4. Kun 3 kohdassa tarkoitettu ajanjakso on päättynyt ja jos asianomainen henkilö tai yritys sitä pyytää, komissio antaa kahden kuukauden kuluessa suosituksensa käytettävissään olevien tietojen perusteella. 3 e artikla Annettuaan kyseisestä investointihankkeesta suosituksensa komissio seuraa suosituksen perusteella toteutettuja tai kaavailtuja toimenpiteitä ja käsittelee niitä tarvittaessa asianomaisten henkilöiden tai yritysten kanssa. 3 f artikla Jos tiedot, jotka olivat ratkaisevana tekijänä suositusta annettaessa, olivat virheellisiä, komissio voi peruuttaa 3 artiklan a ja d kohdan mukaisen suosituksensa sen jälkeen, kun asianomaisille henkilöille tai yrityksille on annettu mahdollisuus käsitellä asiaa komission kanssa. Ennen suosituksen peruuttamista ja uuden suosituksen antamista komissio käynnistää 3 a artiklan 3 kohdan mukaisen yksityiskohtaisen tutkimismenettelyn.". 4) Lisätään 4 a ja 4 b artikla seuraavasti: " 4 a artikla Komissio toimittaa investointihanketta koskevan ilmoituksen tehneille henkilöille tai yrityksille mahdolliset kolmansien komissiolle toimittamat hanketta koskevat huomautukset tai näkökannat, jotka vaikuttavat komission näkökantoihin. 4 b artikla 1. Asianomaisten jäsenvaltioiden, henkilöiden ja yritysten suostumuksella komissio julkistaa sille ilmoitetut investointihankkeet sekä tämän asetuksen mukaisesti annetut suositukset. 2. Komissio julkaisee vuosikertomuksen komission suositusten täytäntöönpanosta ja erityistoimista, joita asianomaiset henkilöt ja yritykset ovat toteuttaneet komission esittämien näkökantojen johdosta. Kertomukseen sovelletaan tarvittaessa huomioon salassapitovelvollisuutta koskevia sääntöjä, jos Euratomin perustamissopimuksen 44 artiklan mukaista suostumusta ei ole annettu.". 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä heinäkuuta 2003. Komission puolesta Loyola De Palacio Varapuheenjohtaja (1) EYVL L 315, 9.12.1999, s. 1. (2) EYVL L 138, 9.6.2000, s. 12.